google/wiki40b huggingface dataset:
Δημήτρης Γόντικας

Βιογραφικά στοιχεία

Γεννήθηκε στις 13 Ιουλίου 1960 και είναι γιος του Κωστή Γόντικα. Σπούδασε νομικά και ιδιωτεύει ως δικηγόρος. Ασχολείται με τις επιχειρήσεις και με τον αθλητισμό έχοντας διατελέσει πρόεδρος της ΠΑΕ Παναθηναϊκός. Γιός του είναι ο καλαθοσφαιριστής Κωστής Γόντικας.

Καριέρα

Ξεκίνησε την καριέρα του στο βόλεϊ το 1976 από την ομάδα του Νηρέα σε ηλικία 16 ετών όπου και αγωνίστηκε έως το 1985. Υπήρξε ιδιαίτερα αλτικός γεγονός που του έδινε πλεονέκτημα στην επίθεση, χωρίς ωστόσο να υστερεί στον αμυντικό τομέα. Αγωνίστηκε στον Παναθηναϊκό από το 1985 έως το 1991 και κατέκτησε το πρωτάθλημα Ελλάδος το 1986 ενώ αγωνίστηκε στο Φάϊναλ φορ του Κυπέλλου Κυπελλούχων Ευρώπης το 1989.
Ευστράτιος Πέτρου ο Κυδωνιεύς

Βίος

Ο Ευστράτιος Πέτρου ο Κυδωνιεύς γεννήθηκε στις Κυδωνιές γύρω στο 1782. Οι γονείς του ονομάζονταν Πέτρος και Μυρσίνη και μάλλον ήταν εύποροι. Αν και μας είναι άγνωστες οι σπουδές που πραγματοποίησε, φαίνεται να είχε λάβει φροντισμένη παιδεία. Το επώνυμό του είναι αυτούσιο το πατρώνυμό του.

Εκπαιδευτική δράση

Από το 1812 μέχρι τον Ιούνιο του 1821 χρημάτισε δάσκαλος στην Ακαδημία των Κυδωνιών. Εκεί δίδασκε Γραμματική και τα πρώτα στοιχεία της αρχαίας Ελληνικής γλώσσας και των εγκύκλιων μαθημάτων. Ιδεολογικά τοποθετείτο στους φιλελεύθερους κύκλους της εποχής, έχοντας δεχθεί επιδράσεις από τους Βενιαμίν τον Λέσβιο και τον Καΐρη. Μετά την καταστροφή των Κυδωνιών από τους Τούρκους,στις 3 Ιουνίου 1821, κατέφυγε στα Ψαρά κι από εκεί στην Άνδρο, απ' όπου κατέλειξε στην Τήνο. Εκεί ίδρυσε Ελληνικό σχολείο, και από το 1824 μέχρι το 1841 υπήρξε σχολάρχης του και ελληνοδιδάσκαλος. Υπήρξαν όμως μικρά διαστήματα οπότε εγκατέλειψε το νησί με σκοπό να συμμετάσχει στην Δ΄Εθνοσυνέλευση στο Άργος, εκλεγμένος Πληρεξούσιος των συμπατριωτών του Κυδωνιωτών και των Μοσχονησίων. Τελικά θα αποπεμφθεί από τον Κυβερνήτη Καποδίστρια επειδή θα σήμαινε πως η Ελληνική κυβέρνηση υποστήριζε υπηκόους που ανήκαν στην Οθωμανική δικαιοδοσία. Οι αντικαποδιστριακές πεποιθήσεις του ενισχύθηκαν τότε ακόμα πιο πολύ, και στις αρχές Σεπτεμβρίου 1832, οι Επίτροποι του ναού της Ευαγγελίστριας της Τήνου και Έφοροι των Σχολέιων, αντίθετοι όντες με τις πολιτικές πεποιθήσεις του Πέτρου, τον εξανάγκασαν σε παραίτηση. Οι μαθητές του Ελληνικού Σχολείου της Τήνου, μαζί με τους γονείς και του κηδεμόνες τους διαμαρτυρήθηκαν γι' αυτήν την αλλαγή, απέχοντας από την φοίτησή τους στο σχολείο και παρακολουθώντας κατ'οίκον μαθήματα από τον αποπεμφθέντα δάσκαλό τους.

Το τέλος

Το καλοκαίρι του 1841 αποχώρησε από τη σχολική υπηρεσία λόγω γήρατος και ασθενειών, λαμβάνοντας σύνταξη από το Δημόσιο ύψους 100 δραχμών μηνιαίως και τιμητικό βοήθημα 50 δραχμών από το ίδρυμα του ναού Ευαγγελιστρίας. Στις 27 Μαρτίου του 1843 πέθανε στην Τήνο.
2752 Γου Τσιεν-Σιουνγκ

Φυσικά χαρακτηριστικά

Τα φυσικά χαρακτηριστικά του Γου Τσιεν-Σιουνγκ είναι άγνωστα.
Π.Α.Ο. Άρης Νίκαιας

Σύλλογοι με την ίδια επωνυμία

Ο Άρης Νικαίας δε θα πρέπει να συγχέεται με το παλιότερο ποδοσφαιρικό σύλλογο «Άρη Πειραιώς» που αναφέρονταν και ως Άρης Νικαίας πριν τη συγχώνευση του για τη δημιουργία του Ιωνικού, και με το σύλλογο «Γ.Ν.Ο. Άρη Νίκαιας» που ιδρύθηκε την ίδια εποχή με τον Π.Α.Ο. αλλά δε δραστηριοποιήθηκε στο άθλημα του ποδοσφαίρου.
Σύστημα U

Στη μαθηματική λογική, το Σύστημα U και το Σύστημα U⁻ είναι αμιγή συστήματα τύπων, δηλαδή: Ειδικές μορφές λάμδα λογισμού με έναν αυθαίρετο αριθμό δομών, αξιωμάτων και κανόνων, ή εξαρτήσεων μεταξύ των δομών. Αποδείχθηκαν και οι δύο ασυνεπείς από τον Jean-Yves Girard, το 1972. Αυτό οδήγησε στην συνειδητοποίηση ότι η αρχική θεωρία των τύπων από τον Martin-Löf του 1971 ήταν ασυνεπής, καθώς επέτρεψε ίδια συμπεριφορά με το παράδοξο του Girard: "Ολικό Σύνολο μέσα στον εαυτό του".
MANET

Ένα MANET (Mobile Ad hoc NETwork - Κινητό ad hoc δίκτυο) είναι ένα αυτορυθμιζόμενο και χωρίς υποδομή δίκτυο κινητών συσκευών που συνδέονται μέσω ασύρματων ζεύξεων. Ad hoc είναι λατινική φράση που σημαίνει "γι αυτό το σκοπό".
Κάθε συσκευή σε ένα MANET είναι ελεύθερη να κινηθεί σε κάθε κατεύθυνση, και ως εκ τούτου να αλλάζει συχνά τις ζεύξεις της με άλλες συσκευές. Καθεμιά θα πρέπει να προωθεί την κυκλοφορία των δεδομένων που δε σχετίζονται με τη δική της χρήση, και συνεπώς να λειτουργεί ως δρομολογητής. Η κύρια πρόκληση για την οικοδόμηση ενός MANET είναι ο εφοδιασμός κάθε συσκευής έτσι ώστε να διατηρεί συνεχώς τις πληροφορίες που απαιτούνται για να δρομολογεί κατάλληλα την κυκλοφορία. Τα εν λόγω δίκτυα μπορούν είτε να λειτουργήσουν αυτόνομα είτε να συνδεθούν στο Internet.
Τα MANETs είναι ένα είδος ασύρματων ad hoc δικτύων με δρομολογήσιμο δικτυακό περιβάλλον στην κορυφή του στρώματος Ζεύξης Δεδομένων του Μοντέλου Αναφοράς OSI.
Η ανάπτυξη των φορητών υπολογιστών και ασύρματης δικτύωσης 802.11/Wi-Fi έχουν καταστήσει τα MANETs ένα δημοφιλές θέμα έρευνας από τα μέσα της δεκαετίας του '90. Πολλές ακαδημαϊκές εργασίες αξιολογούν τα πρωτόκολλα και τις δυνατότητές τους, όπου υποθέτουν ποικίλους βαθμούς κινητικότητας μέσα σε έναν οριοθετημένο χώρο, συνήθως με τους κόμβους να απέχουν ελάχιστα άλματα (hops) μεταξύ τους. Διαφορετικά πρωτόκολλα αξιολογούνται τότε βάσει των μετρήσεων όπως ρυθμός απώλειας πακέτων (packet drop rate), το overhead που έχει εισαχθεί από το πρωτόκολλο δρομολόγησης, η end-to-end καθυστέρηση των πακέτων, το throughput του δικτύου κλπ.
Πηγάδια Τριφυλίας Μεσσηνίας

Τοποθεσία

Ο οικισμός βρίσκεται νοτιοδυτικά των Γαργαλιάνων και νότια από τον Μάραθο, σε υψόμετρο 33  μέτρων από τη θάλασσα. Είναι πολύ κοντά στις ακτές του Ιονίου Πελάγους και βρίσκεται διαγώνια απέναντι από τη νήσο Πρώτη. Η απόσταση του οικισμού από τους Γαργαλιάνους είναι περίπου 4,3 χιλιόμετρα και από τον Μάραθο περίπου 4,6 χιλιόμετρα.

Ιστορία

Τα Πηγάδια είναι οικισμός, ο οποίος αναγνωρίστηκε το 1971 και προσαρτήθηκε στην δημοτική κοινότητα Γαργαλιάνων, ως και το 1997, όταν τότε, στα πλαίσια των αλλαγών που επήλθαν στη τοπική αυτοδιοίκηση, μέσω του σχεδίου «Καποδίστριας», υπήχθη στον κατηργημένο Δήμο Γαργαλιάνων, ενώ από το 2011, μετά τις νέες αλλαγές του σχεδίου «Καλλικράτης» ανήκει πλέον στον νέο Δήμο Τριφυλίας. Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Αετού, Αυλώνος, Γαργαλιάνων, Κυπαρισσίας, Φιλιατρών και την κοινότητα Τριπύλας.

Κτίρια και αξιοθέατα

Ο οικισμός αποτελείται κυρίως από αγροικίες και εξοχικά και δεν διαθέτει κτίρια διαφόρων κοινωνικών δραστηριοτήτων, καθώς οι καθημερινές ανάγκες των κατοίκων εξυπηρετούνται συνήθως στους Γαργαλιάνους και τον Μάραθο. Αξιοθέατα για τον οικισμό εκτός από τις παραλίες της ευρύτερης περιοχής, αποτελεί και η νήσος Πρώτη, την οποία έχει αντίκρυ, σε διαγώνια θέα. Στην περιοχή του οικισμού υπάρχουν επίσης τουριστικές εγκαταστάσεις με ενοικιαζόμενα διαμερίσματα. Πολύ κοντά στον οικισμό, στην κοντινή διασταύρωση των οδών για τους Γαργαλιάνους και τον Μάραθο, βρίσκεται το εκκλησάκι της "Παναγίας" (Ιερός Ναός Κοιμήσεως Θεοτόκου), το οποίο υπάγεται στην Ιερά Μητρόπολη Τριφυλίας και Ολυμπίας και στο οποίο, κάθε χρόνο, γιορτάζεται η Εορτή της Παναγίας, παραμονή και ανήμερα τον Δεκαπενταύγουστο.
Κωνσταντίνος Κηρουλάριος

Βιογραφία

Ήταν ανιψιός του Μιχαήλ Κηρουλάριου Πατριάρχη της Κωνσταντινούπολης (1043-59). Το όνομα του πατέρα του είναι άγνωστο. Ήταν φίλος και αλληλογραφούσε με τον Μιχαήλ Ψελλό. Ο Κωνσταντίνος με τον αδελφό του Νικηφόρο ήταν υποστηρικτές του Ισαακίου Α΄ Κομνηνού, όταν εξεγέρθηκε το 1057 και κατέλαβε τον θρόνο. Ακολούθως ο Κωνσταντίνος ανήλθε σε υψηλά αξιώματα και στην αλληλογραφία του με τον Ψελλό αναφέρεται ως σεβαστός, πρόεδρος, πρωτοπρόεδρος και μάγιστρος. Επίσης έλαβε το αξίωμα του σακελλάριου (θησαυροφύλακα), του λογοθέτη του γενικού (πρωθυπουργού), του επί των κρίσεων (δικαστού) και δρουγγάριος της Βίγλας (της προσωπικής Φρουράς του Αυτοκράτορα). Φαίνεται πως ήταν ο πρώτος σεβαστός και μάλλον όταν ήταν δρουγγάριος της Βίγλας, μετονομάστηκε μέγας δρουγγάριος της Βίγλας. Επιβεβαιώθηκε ως η ανώτερη δικαστική αρχή της Αυτοκρατορίας. Μία σφραγίδα, που μπορεί να αποδοθεί σε αυτόν, καταγράφει τους περαιτέρω τίτλους του "βεστάρχη, κριτή του βήλου και μεγάλου κουράτορα (επιμελητή) των Μαγγάνων".
Ο Κωνσταντίνος θα ήταν εξάδελφος της Ευδοκίας Μακρεμβολίτισσας, που παντρεύτηκε τον υπολοχαγό και διάδοχο του Ισαακίου Α΄, τον Κωνσταντίνο Ι΄ Δούκα (1059-67), καθώς η Ευδοκία αναφέρεται ως ανιψιά του Πατριάρχη. Το 1067 απεβίωνε ο Κωνσταντίνος Ι΄· οι τρεις γιοί του ήταν ανήλικοι και η Ευδοκία θα αναλάμβανε ως αντιβασίλισσα. Ο Αυτοκράτορας, που δεν ήθελε οι συγγενείς της να επωφεληθούν και να στερήσουν τη βασιλεία από τους γιους του, έβαλε την Ευδοκία να ορκιστεί δημόσια, ότι δεν θα ξαναπαντρευόταν, ούτε θα διόριζε αντιβασιλιά άλλον εκτός τού αδελφού του Ιωάννη Δούκα. Μετά που απεβίωσε ο Κωνσταντίνος Ι΄, η Ευδοκία έσπασε τον όρκο, καθώς ξαναπαντρεύτηκε τον Ρωμανό Δ΄ (1068-1071). Ακολούθησε η βασιλεία του γιου της Μιχαήλ Ζ΄ Δούκα (1071-78).
Φαίνεται πώς ο Κωνσταντίνος απεβίωσε κατά τη βασιλεία του Νικηφόρου Γ΄ (1078-81), αφού η διαθήκη του έγινε αντικείμενο μίας έρευνας, στην περίοδο αυτή.
Μιχαήλ Κοθρής

Βουλευτής

Ο Μιχαήλ Κοθρής από πολύ νέος άσκησε το δικηγορικό επάγγελμα. Εξελέγη πληρεξούσιος (στην επαρχία Ιεράπετρας) μαζί με το Νικόλαο Γιαμαλάκη στις πρώτες εκλογές για την ανάδειξη των μελών της πρώτης Συνέλευσης των Κρητών, έπειτα από την άφιξη του πρίγκιπα Γεωργίου, αρμοστή του νησιού. Έλαβε μέρος στην επανάσταση του 1897 ως δημογέροντας. Εκλεγόταν συνεχώς στην επαρχία Ιεράπετρας σε όλες τις εκλογές της Συνέλευσης των Κρητών και αργότερα μετά την ένωση, συνεχώς ως το 1936. Στις εκλογές της Κρητικής Εθνοσυνέλευσης του 1910 στο Λασίθι ήρθε πρώτος σε ψήφους (818), με δεύτερο τον Εμμανουήλ Μηλιαρά. Εξελέγη βουλευτής Λασιθίου υπηρετώντας για την περίοδο από τις 31 Μαΐου 1915 ως τις 29 Οκτωβρίου 1915 και από τις 12 Ιουλίου 1917 ως το 1920 (Κ΄ κοινοβουλευτική περίοδος), 1920-22, 1923-25, 1926-28 (με το Κόμμα των Εθνικών Φιλελευθέρων), 1932-33 με το Κόμμα των Φιλελευθέρων , το 1933-35 με το κόμμα των Φιλελευθέρων και το 1936, ως τη δικτατορία του Μεταξά.

Προσφορά

Ο Κοθρής συνέβαλε στην ίδρυση της βιομηχανίας "Μίνως", η οποία ήταν η μεγαλύτερη στην εποχή της κρητική βιομηχανία. Έτσι, αντιμετωπίστηκε το πρόβλημα της εξεύρεσης εργασίας για χιλιάδες οικογένειες απόρων. Επίσης, συνετέλεσε στην κατασκευή της οδού Ιεράπετρας-Βιάννου και Ιεράπετρας-Παχειάς Άμμου. Αναφορικά με την άρδευση της ιδιαίτερης περιοχής του, ο Κοθρής έκανε εισήγηση στην Κρητική Εθνοσυνέλευση το 1903 να αξιοποιηθούν οι πηγές του Ψυχρού , ώστε να αρδευτεί ο κάμπος της Ιεράπετρας και για να αντιμετωπιστεί το πρόβλημα με τις κάμπιες, οι οποίες αποτελούσαν τη μάστιγα για τα ελαιόδεντρα.
Ο Μιχαήλ Κοθρής απεβίωσε σε ηλικία 77 ετών στις 5 Ιουνίου 1941 στο μετόχι του στα Μπραμιανά, όπου είχε βρει άσυλο εξαιτίας των βομβαρδισμών από τους Ναζί. Η πρώην οδός Βότση ονομάστηκε σε οδό Μιχαήλ Κοθρή, σε αναγνώριση της προσφοράς του προς την Ιεράπετρα. Γιος του ήταν ο επί 10 φορές βουλευτής, Εμμανουήλ Κοθρής.
Χάρλεϊ Ρέις

Εταιρείες

Γεννήθηκε στις 11 Απριλίου 1943.
Στην διάρκεια της 30χρονης καριέρας του -ντεμπούτο 1960, απόσυρση 1991- αγωνίστηκε και εργάστηκε για όλες τις μεγάλες εταιρείες πάλης της Αμερικής: για το National Wrestling Alliance (NWA), για το American Wrestling Association (AWA), για το World Wrestling Federation (WWF), και για το World Championship Wrestling (WCW).

Διακρίσεις

Κατέκτησε οκτώ φορές το Παγκόσμιο Πρωτάθλημα Βαρέων Βαρών της εταιρείας National Wrestling Alliance. Ήταν ο πρώτος pρωταθλητής Η.Π.Α. Βαρέων Βαρών, που είναι γνωστό πλέον, ως Πρωτάθλημα WWE Ηνωμένων Πολιτειών. Ο Ρέις είναι ένας από τους μόλις έξι παλαιστές, που έχουν εισαχθεί στα WWE Hall of Fame, WCW Hall of Fame, Professional Wrestling Hall of Fame και Wrestling Observer Newsletter Hall of Fame. 
Απεβίωσε την 1η Αυγούστου 2019.
Θεωρία γράφων

Βαθμός κορυφής (degvi )

Βαθμός (deg) της κορυφής vᵢ  είναι ο αριθμός που εκφράζει το πλήθος των ακμών που καταλήγουν σε αυτήν την κορυφή.

Διαδρομή

Σε ένα συνεκτικό γράφο, διαδρομή καλείται ένα υποσύνολο κορυφών V'(G)={v₁,v₂...vₘ}, m≤n , με 0 < deg vᵢ ≤ 2. Στην ελληνική βιβλιογραφία η διαδρομή αναφέρεται και ως μονοπάτι από την αγγλική λέξη path.

Συνεκτικός γράφος

Συνεκτικός γράφος λέγεται ο γράφος του οποίου κάθε ζεύγος κορυφών συνδέεται με μια τουλάχιστον διαδρομή.

Ιστορία της θεωρίας γράφων

Για την ιστορία της θεωρίας γράφων θεωρείται σημαντική η μελέτη του Λέοναρντ Όιλερ για τις Επτά Γέφυρες του Κένιγκσμπεργκ το 1736  Η συγκεκριμένη δημοσίευση, όπως και εκείνη που γράφτηκε από τον Γάλλο χημικό Αλεξάντρ-Τεοφίλ Βαντερμόντ (Alexandre-Théophile Vandermonde) στο μαθηματικό πρόβλημα του Ίππου στη σκακιέρα που κατευθύνεται με την ανάλυση θέσης που εισήγαγε ο Γκότφριντ Βίλχελμ Λάιμπνιτς. Ο τύπος του Όιλερ, σχετικά με τον αριθμό των ακμών, των κορυφών και των εδρών ενός κυρτού πολυέδρου μελετήθηκε από τον Ωγκυστέν-Λουί Κωσύ και τον Σιμόν Αντουάν Ζαν Λ' Ουιγιέ (Simon Antoine Jean L'Huillier) και είναι αρχή της τοπολογίας.
Σχεδόν εκατό χρόνια μετά τη μελέτη του Όιλερ και την εισαγωγή της τοπολογίας από τον Γιόχαν Μπένεντικτ Λίστινγκ (Johann Benedict Listing), ο Άρθουρ Κέιλι (Arthur Cayley) μελέτησε μια ιδιαίτερη κατηγορία γράφων, τα δέντρα. Η μελέτη αυτών των ιδιαίτερων γράφων είχε πολλές εφαρμογές στη θεωρητική χημεία. Οι τεχνικές που αναπτύχθηκαν είχαν να κάνουν κυρίως με την απαρίθμηση γράφων που παρουσίαζαν κάποιες ιδιαίτερες ιδιότητες. Η απαριθμητική θεωρία γράφων ήταν ένα από τα συμπεράσματα του Κέιλι και δημοσιεύτηκε από τον (Γκιόργκι) Τζορτζ Πόλια (George Pólya) μεταξύ των ετών 1935 και 1937, ενώ η γενίκευση των συμπερασμάτων εκδόθηκε από τον Νίκλας Γκόβερτ ντε Μπρούιν (Nicolaas Govert de Bruijn) το 1959. Ο Κέιλι συνέδεσε τα συμπεράσματά του για τα δέντρα με τις σύγχρονες μελέτες για τη χημική σύνθεση. Η σύνθεση των μαθηματικών και των χημικών εννοιών είναι το αρχικό τμήμα της στερεότυπης (standard) ορολογίας της θεωρίας γράφων.
Γενοβέφα της Βραβάντης

Ιστορικό υπόβαθρο

Η όλη υπόθεση στηρίζεται σ΄ ένα κείμενο του Ματίας Έμμνιχ (Mathias Emmnich) που χρονολογείται το 1472. Στους πολέμους που διεξήγαγε ο Κάρολος Μαρτέλος εναντίον των Μαυριτανών  είχε λάβει μέρος ως σύμμαχός του και ο κόμης του Παλατινάτου του Τριρ Ζίγκφριντ (Siegfried) που ήταν και σύζυγος της Γενοβέφας. Κατά τη διάρκεια της απουσίας του ο αρχιοικονόμος του οίκου Golo την κατηγόρησε για μοιχεία και τελικά έδωσε εντολή σε δύο υπηρέτες του να την θανατώσουν μαζί με το μικρό γιο της. Κι όπως συμβαίνει σε τέτοιες περιπτώσεις τους λυπήθηκαν και τους άφησαν στο δάσος των Αρδενών όπου για να προστατευθεί από τις καιρικές συνθήκες εγκαταστάθηκε σε μια σπηλιά. Ως εκ θαύματος μετά από δυο μέρες είδε να έρχεται μια ελαφίνα που προσέφερε το γάλα της για την διατροφή του γιου της. Εκεί η Γενοβέφα παρέμεινε έξι χρόνια, οπότε κυνηγώντας ο Ζίγκφριντ στην περιοχή και ακολουθώντας τα ίχνη της ελαφίνας βρήκε ανέλπιστα την Γενοβέφα και τον γιο του.
Άννα Χριστίνα του Ζούλτσμπαχ, πριγκίπισσα του Πεδεμοντίου

Βιογραφία

Ήταν η τέταρτη κόρη του Θεοδώρου-Ευσταθίου κόμη του Παλατινάτου-Ζούλτσμπαχ και της Μαρίας-Ελεονώρας, κόρης του Γουλιέλμου λαντγκράβου της Έσσης-Ρότενμπουργκ.
Αγρίδι Αιγιαλείας

Ιστορία

Στις 14 Μαρτίου 1821 ο Νικόλαος Χριστοδούλου (ή Σολιώτης), μαζί με τον Αναγνώστη Κορδή και άλλους κλέφτες, έστησαν ενέδρα και χτύπησαν στην τοποθεσία «Πόρτες», κοντά στο χωριό Αγρίδι, τρεις γυφτοχαρατζήδες και τρεις ταχυδρόμους που μετέφεραν επιστολές του καϊμακάμη της Τριπολιτσάς Μεχμέτ Σαλίχ στον Χουρσίτ πασά στα Ιωάννινα, κατόπιν παροτρύνσεως του Σωτήρη Χαραλάμπη. Θεωρείται ως η πρώτη ένοπλη σύγκρουση της Επανάστασης του 1821.
Χρήστος Ζαντέρογλου

Σε συλλογικό επίπεδο

Ξεκίνησε το ποδόσφαιρο το 1955 στη Νίκη Βόλου, με τα χρώματα της οποίας αγωνίστηκε επί μία δεκαετία. Ήταν βασικό στέλεχος της ομάδας που το 1961 προβιβάστηκε στην Α' Εθνική καθώς και της τετραετίας που ακολούθησε (1961-65) στη μεγάλη κατηγορία, μετρώντας συνολικά 114 συμμετοχές σε αυτή. 
Τον Ιούλιο του 1965 υπέγραψε στον Ολυμπιακό Πειραιά όπου παρέμεινε επί μία πενταετία, όντας μέλος της ομάδας που κατέκτησε δύο πρωταθλήματα, τις περιόδους 1965-66 και 1966-67 και ένα κύπελλο το 1968. 
Ακολούθησε μια τριετία στο Αιγάλεω μεταξύ 1970-73 και ολοκλήρωσε την καριέρα του αγωνιζόμενος με τη φανέλα του Ατρόμητου Αθηνών για δύο χρόνια (1973-75), πανηγυρίζοντας το 1974 την άνοδο στην Α' Εθνική. Συνολικά στη μεγάλη κατηγορία είχε 361 συμμετοχές.

Στις εθνικές ομάδες

Αγωνίστηκε 13 φορές στην εθνική Ελλάδας, 2 ως ποδοσφαιριστής της Νίκης Βόλου και 11 του Ολυμπιακού. Το ντεμπούτο του πραγματοποιήθηκε στις 12 Φεβρουαρίου 1964 στην εκτός έδρας αναμέτρηση με τη Μεγάλη Βρετανία για το προολυμπιακό τουρνουά. Υπήρξε μέλος της ομάδας που "άγγιξε" την πρόκριση στα τελικά του Μουντιάλ του 1970, που διεξήχθη στα γήπεδα του Μεξικό, στη σημαντικότερη έως τότε προσπάθεια πρόκρισης, όταν κατετάγη στη δεύτερη θέση του ομίλου της, πίσω από τη Ρουμανία, χάνοντας την πρόκριση για μόλις έναν βαθμό. Είχε υπάρξει επίσης μέλος της εθνικής Νέων.

Προπονητική καριέρα

Μετά την ολοκλήρωση της ποδοσφαιρικής του καριέρας, ακολούθησε αυτήν του προπονητή. Βρέθηκε στην τεχνική ηγεσία αρκετών συλλόγων, μεταξύ των οποίων οι Αστέρας Ζωγράφου, Παναιτωλικός, Φωστήρας, Λεβαδειακός, Αχαρναϊκός, Καλλιθέα, Ηρόδοτος και Νίκη Βόλου. Επίσης έχει διατελέσει μέλος του τεχνικού επιτελείου του Ολυμπιακού Πειραιά αλλά και τεχνικός διευθυντής της Καλλιθέας.
Παραλία Χιλιαδού Εύβοιας

Ιστορία

Κατά τα παλαιότερα χρόνια η Χιλιαδού ήταν ορμητήριο πειρατών. Αρκετοί μάλιστα από τους κάτοικους της γύρω περιοχής ισχυρίζονται πως οι πρόγονοί τους ήταν πειρατές. 
Η ονομασία Χιλιαδού προέρχεται από το ομώνυμο εκκλησάκι (Παναγία της Χιλιαδούς) που βρίσκεται κοντά στην παραλία. Πρόκειται για βυζαντινό σταυρεπίστεγο ναό. Σύμφωνα με μια εκδοχή, η Παναγία της Χιλιαδούς ήταν η χιλιοστή εκκλησία που έκτισε η Αυτοκράτειρα Θεοδώρα.

Περιγραφή

Η Χιλιαδού βρίσκεται στην κεντρική Εύβοια, στην πλευρά που βλέπει προς το Αιγαίο. Έχει βόρειο προσανατολισμό, οπότε συχνά είναι εκτεθειμένη στους δυνατούς ανέμους. Κατά τη διάρκεια του χειμώνα, τα κύματα πλημμυρίζουν την παραλία και αρκετές φορές φτάνουν ως το χωματόδρομο που προσεγγίζει την παραλία και τα λίγα σπίτια του διπλανού οικισμού. 
Η Χιλιαδού είναι μια 'απλωτή' παραλία με άμμο και βότσαλα κάθε μεγέθους που συνδέεται με τους πρόποδες του βουνού Δίρφη. Διάφορα βράχια είναι σπαρμένα μέσα και έξω από τη θάλασσα, χωρίζοντας την ακτή σε μικρότερες παραλίες. Περιφερειακά της παραλίας η βλάστηση είναι πυκνή: πλατάνια, καστανιές και φτέρες περιτριγυρίζουν ένα μικρό ποτάμι το οποίο τελικά χύνεται στη θάλασσα.
Σε ένα κομμάτι της παραλίας είναι καθιερωμένο να κάνουν το μπάνιο τους γυμνιστές (πρόκειται για το βόρειο άκρο της παραλίας). Στα βράχια γύρω από την παραλία της Χιλιαδούς συχνά εξασκούν τις ικανότητες τους αθλητές της αναρρίχησης.

Φίλοι της Χιλιαδούς

Εξαιτίας της σπάνιας ομορφιάς της, η παραλία της Χιλιαδούς χαρακτηρίζεται από τους φανατικούς της θαυμαστές. Ο Όμιλος φίλων Χιλιαδούς είναι ένας σύλλογος με χιλιάδες μέλη, που έχει ως σκοπό την προστασία της παραλίας.

Ελεύθερη Κατασκήνωση

Παρόλο που απαγορεύεται, η παραλία της Χιλιαδούς είναι πόλος έλξης πολλών ανθρώπων που αγαπάνε τη ελεύθερη κατασκήνωση. Επίσης σε όλο το μήκος της παραλίας υπάρχουν υπαίθριες ντουζιέρες που χρησιμοποιούνται από τους κατασκηνωτές.
Τρύφων Καρατζάς

Βιογραφία

Στο δημοτικό ήταν συμμαθητής με τον Αλέκο Φασιανό. Σπούδασε στο Πάντειο Πανεπιστήμιο και έπειτα με υποτροφία στην Δραματική Σχολή του Ωδείου Αθηνών όπου είχε δάσκαλο τον Δημήτρη Ροντήρη. Κατά την στρατιωτική του θητεία υπηρέτησε ως εκφωνητής στον Ραδιοφωνικό Σταθμό των Ενόπλων Δυνάμεων (1958). Μετά τον στρατό, συνέχισε επί σειρά ετών να εργάζεται ως εκφωνητής στο ραδιόφωνο, παράλληλα με την θεατρική του δραστηριότητα.
Από την ηλικία των 11 ετών ήταν ιεροψάλτης. Ξεκίνησε την καριέρα του το 1957, σε ηλικία 22 ετών. Δυο χρόνια αργότερα, το 1959, έκανε την πρώτη του εμφάνιση στον κινηματογράφο με την ταινία "Ερωτικές Ιστορίες", στο πλευρό της Αλίκης Βουγιουκλάκη, όπου είχε έναν μικρό ρόλο. Συμμετείχε μεταξύ άλλων στις ταινίες: Ο εμποράκος (1967), Ο Λαμπίρης εναντίον των παρανόμων (1967), Εκείνοι που ξέρουν να αγαπούν (1968), Πληγωμένα νιάτα (1969), Σκιές στην άμμο (1970), Βία και γοητεία (1989), Ζιγκολό (1993) και Το κλάμα βγήκε από τον παράδεισο (2001).
Στην τηλεόραση συμμετείχε μεταξύ άλλων στην σειρά "Ονειροπαγίδα" (2011-2013), μαζί με τους Μαρία Σολωμού, Γιώργο Καραμίχο και Χριστίνα Τσάφου αλλά και στην σειρά "Λαβ Σόρρυ" μαζί με τον Τάσο Χαλκιά και την Κωνσταντίνα Μιχαήλ.
Η πρώτη εμφάνιση στο θέατρο ήταν στη παράσταση "Η δωδέκατη νύχτα". Επί 10 χρόνια συμμετείχε στο θίασο του Κώστα Μουσούρη, με μικρούς και μεγάλους ρόλους. Συνέχισε να εργάζεται στο θέατρο ακόμη και μέχρι τα ογδόντα του χρόνια, καθώς από το 2016 έως και λίγους μήνες πριν πεθάνει εμφανιζόταν στην παράσταση «Οι 12 ένορκοι» στο θέατρο «Αλκμήνη».
Δήλωνε οπαδός της μοναχικότητας ενώ υπηρέτησε ανελλιπώς κάθε είδος ρόλου που του εμπιστεύθηκαν και δεν άφησε απογόνους.
Write (Unix)

Χρήση

Η σωστή σύνταξη της εντολής write είναι:

write χρήστης [tty]
μήνυμα
Η διαδικασία της συγγραφής του μηνύματος λήγει με την αποστολή του EOF, η οποία γίνεται με την πληκτρολόγηση του Ctrl+D. Το όρισμα tty είναι απαραίτητο μόνο αν ο χρήστης έχει εισέλθει σε παραπάνω από ένα τερματικά.

Παράδειγμα

Μια συνομιλία μεταξύ δύο χρηστών στο ίδιο μηχάνημα:

11:19 AM# write root pts/7
test
Το παραπάνω εμφανίζει το εξής στον χρήστη στην κονσόλα αυτή:

Message from root@punch on pts/8 at 11:19 ...
test

Ιστορία

Μια έκδοση της εντολής write εμφανίστηκε στην πρώτη έκδοση (First Edition) του λειτουργικού συστήματος Research Unix. Μια άλλη έκδοση της write γράφει ένα μήνυμα σε έναν χρήστη σε ένα Δίκτυο Windows, χρησιμοποιώντας το πρωτόκολλο SMB.
Το Programmer's Workbench UNIX περιείχε το πρόγραμμα wall που έγραφε ένα μήνυμα σε όλους τους χρήστες με τον ίδιο τρόπο.
Πέτρος Α΄ του Σαιν-Πολ

Βιογραφία

Ήταν ο πρωτότοκος γιος του Ιωάννη κυρίου του Μπωβουάρ και της Μαργαρίτας, κόρης και κληρονόμου του Λουδοβίκου κυρίου του Ανγκιάν και κόμη του Μπριεν & Κονβερσάνο. 
Από το 1394 ήταν συγκυβερνήτης του πατέρα του, ο οποίος απεβίωσε το 1397, οπότε ο Πέτρος Α΄ τον διαδέχθηκε. Μετά το 1394 ετελεύτησε και η μητέρα του και τη διαδέχθηκε. Το 1430 απεβίωσε η θεία του Ιωάννα, κόρη του Γκυ κόμη του Λινύ και της Μαχώς κόμισσας του Σαιν-Πολ και τη διαδέχθηκε ως κόμης του Λινύ & Σαιν-Πολ. 
Στη δεκαετία του 1340 η επιδημία πανώλης, μετά τη Γαλλία, Αγγλία και Ισπανία, ενέσκηψε και στο Λουξεμβούργο. Ανάμεσα στα εκατομμύρια θύματα ήταν και ο Πέτρος Α΄, που απεβίωσε το 1433, σε ηλικία 43 ετών και τάφηκε στο αββαείο του Σερκάμ, κοντά στο Φρεβάν. Η σύζυγός του Μαργαρίτα απεβίωσε το 1468.
Δήμητρα Ηλείας

Ιστορία

Πρώτος κάτοικος του χωριού ήταν ο Νικόλαος Ι. Ρέγκλης γύρω στο 1840 προερχόμενος από την Άμπλιανη Λαμίας, ενώ η πρώτη εγγραφή στο δημοτολόγιο ήταν ο γιος του Ιωάννης το 1858. Την ίδια χρονιά (1858) κατέβηκαν και τα ξαδέρφια του, ενώ τα χρόνια που ακολούθησαν άρχισαν να φτάνουν στο χωριό οικογένειες από Ζάκυνθο, Κεφαλλονιά, Καλάβρυτα και Ναάπακτο.
Είναι πρώην ανεξάρτητη κοινότητα από το 1934 και αργότερα δημοτικό διαμέρισμα του Δήμου Βαρθολομιού, ενώ σήμερα ανήκει στο Δήμο Πηνειού.
Παλαιότερα η Δήμητρα είχε την ονομασία Τρουμπέ (ή Γουρμπί), που πιθανώς προέρχεται από τη λατινική λέξη tribus που σημαίνει φύλαρχος ή προεστός. Κατά μια άλλη άποψη η ονομασία Τρουμπέ προέρχεται από την παράφραση της ονομασίας Τράμπυα, που σημαίνει οικισμός ενδοχώρας. Η μετονομασία σε Δήμητρα έγινε το 1953 και οφείλεται στην ευφορία του τόπου (Δήμητρα ήταν η θεά της Γεωργίας).
Ο συνοικισμός Ρεγκλέικα, που απέχει 1 χιλιόμετρο από χωριό, οφείλει το όνομά του στο επίθετο Ρέγκλης, που είναι το κύριο της περιοχής.
Εθνόσημο της Μποναίρ

Το εθνόσημο της Μποναίρ θεσμοθετήθηκε το 1986 από το νησιωτικό συμβούλιο, όταν η Μποναίρ αποτελούσε ακόμα τμήμα των Ολλανδικών Αντιλλών. Παρέμεινε ως εθνόσημο και όταν η Μπναίρ έγινε ειδικός δήμος των Κάτω Χωρών μετά τη διάλυσή τους. Αποτελείται από έναν μπλε θυρεό, πάνω από τον οποίο είναι τοποθετημένο ένα στέμμα. Πάνω στο θυρεό βρίσκονται μια πυξίδα, ένας οίακας (τιμόνι πλοίου) και ένα κόκκινο εξάκτινο αστέρι.
622 Εσθήρ

Φυσικά χαρακτηριστικά

Οι διαστάσεις της Εσθήρ είναι άγνωστες. O φασματικός τύπος της είναι S (λιθώδης). Η Εσθήρ περιστρέφεται γύρω από τον εαυτό της μία φορά κάθε 47,5 ώρες, μία εξαιρετικά αργή περιστροφή για αστεροειδή.